Þingræður haldnar á Alþingi Íslendinga

Atvmrh. (Haraldur Guðmundsson) Ég hafði hugsað mér að skipa Magnús Sigurðsson sem formann í sjóðsstjórnina, og mun gera það, ef hann fengist til þess, en ella skipa annan eftir ósk Framsfl., ef hann vill taka sinn lista aftur.

Jónas Jónsson Þar sem sá maður, er Framsfl. hefir sett á lista, getur, ef hann vill, orðið formaður í sjóðsstjórninni, eða annar maður, sem flokkurinn óskar eftir, komið í hans stað, tek ég aftur C-listann f. h. Framsfl.

Atvmrh. (Haraldur Guðmundsson) Ég hafði hugsað mér að skipa Þormóð Eyjólfsson formann í stjórn síldarverksmiðja ríkisins, og mun gera það, fáist hann til þess. Vil ég því mælast til, að Framsfl. taki sinn lista aftur.

Jónas Jónsson Ég segi sama viðvíkjandi þessari kosningu og þeirri fyrri, að þar sem skipa á formann í stjórn síldarverksmiðja ríkisins þann mann, sem Framsfl. hefir sett á lista, tek ég C-listann aftur f. h. Framsfl.

forseti (EÁrna): Fyrir þessum fundi liggur það verkefni eitt, að ljúka störfum deildarinnar. Ég finn á þessum síðasta fundi að þessu sinni ástæðu til þess að þakka öllum hv.þdm. fyrir ágæta samvinnu. Svo sem endranær hefir það verið margt, sem borið hefir á milli flokka á þessu þingi, en þrátt fyrir það hafa allir ávallt gætt ýtrustu kurteisi og prúðmennsku. Mér er ánægja að geta þessa, og um leið vil ég þakka öllum hv.þdm. það umburðarlyndi, sem þeir hafa sýnt gagnvart því, sem kann að hafa verið áfátt í fundastjórn minni. Ég óska svo að lokum öllum hv.þdm. farsællar ferðar, góðrar heimkomu og gleðilegra jóla og vona, að við megum allir hittast hér heilir á næsta þingi.

Magnús Guðmundsson Ég þakka hæstv. forsetu hin hlýlegu ummæli hans. Og í tilefni af því, að hann þakkar okkur fyrir prúðmannlega framkomu hér í deildinni, vil ég segja honum það, að sú framkoma er ekki annað en afleiðing af þeirri prúðmennsku og sanngirni, sem - hann ávallt hefir sýnt okkur. Ég vil að lokum óska honum góðrar heimkomu og þakka honum góða stjórn og góða samvinnu.

Við tökum allir undir það

. (Þdm. stóðu allir upp).

Forseti (EÁrna): Ég þakka þá velvild og sæmd, sem hv. deild sýnir mér, og segi fundi slitið.

forseti (JörB): Þetta mun nú verða síðasti fundur deildarinnar að þessu sinni. Ég þakka hv.þdm. góða samvinnu á þessu þingi og óska þeim gleðilegra jóla og nýárs, og utanbæjarþingmönnum óska ég góðrar heimkomu og árna þeim allrar blessunar og að við megum allir heilir hittast hér aftur.

Ólafur Thors Þetta þing hefir ekki verið að öllu leyti ánægjulegt fyrir okkur sjálfstæðismenn. Þó vil ég ekki, að því ljúki án þess að við vottum hæstv. forseta þakkir fyrir hans ágætu fundastjórn. Það hefir ekki verið vandalaust að stjórna fundum á þessu þingi, en hann hefir, nálega undantekningarlaust, leyst það prýðilega af hendi, að ég tel, og í alla staði drengilega. Óska ég honum gleðilegra jóla og góðrar heimkomu og árna honum allrar blessunar.

Forseti (JörB): Ég vil þakka hv.þm. G.-K. einkar hlýleg árnaðarorð í minn garð og óska honum allra heilla, og endurtek árnaðaróskir mínar til hv.þdm. Segi ég svo þessum síðasta fundi þd. slitið.

forseti (JBald): Skrifstofa Alþingis hefir samið eftirfarandi skýrslu yfir störf þingsins frá því fyrsta: Þingið hefir staðið frá 1. okt. til 22. des., samtals 83 daga. Þ i n g f u n d i r hafa verið haldnir: í neðri deild .............. 67 i efri deild ................ 69 í sameinuðu þingi ........ 29 Alls 165 þingfundir. Þ i n g m á l og úrslit þeirra: I. Lagafrumvörp: 1. Stjórnarfrumvörp: a. lögð fyrir neðri deild ......... 21 b. - - efri deild .......... 13 c. - - sameinað þing ..... 3 - 37 2. Þingmannafrumvörp : a. borin fram í neðri deild . . . . 7 7 b. - - - efri deild ..... 31 - 108 - 145 Þar af a. afgreidd sem lög stjórnarfrumvörp .... 33 þingmannafrumvörp .. 46 -alls 79 lög b. felld þingmannafrumvörp .. 2 c. afgr. með rökst. dagskrá þingmannafrumvörp .. 6 d. ekki útrædd stjórnarfrumvörp .... 4 þingmannafrumvörp .. 54 145 II. Þingsályktunartillögur: a. Bornar fram í neðri deild .. 4 b. - - - efri deild .. 10 c. - - samein. þingi 24 - 38 Þar af a. Þingsályktanir, afgr. til stjórnarinnar l. ályktanir Alþingis .... 14 2. ályktanir neðri deildar... 2 3. ályktanir efri deildar ... 6 - alls 22 þál. b. vísað til stjórnarinnar ... 2 c. ekki útræddar ........... 14 38 III Fyrirspurnir: Borin fram í neðri deild og svarað ........ 1 Ennfremur kom fram í Sþ. till. frá meiri hl. kjörbréfanefndar um kæru út af kosningunni í Skagafjarðarsýslu, en varð ekki útrædd ................................. 1 Mál til meðferðar í þinginu alls .......... 185 Störfum þessa Alþingis er nú lokið, og hefir það staðið í 83 daga. Þetta er hið fyrsta þing, sem háð er samkv. stjórnarskrárbreytingu þeirri, sem samþykkt var til fullnustu á aukaþinginu haustið 1933. En í þeirri stjórnarskrárbreytingu fólst m. a. heimild til allmikillar fjölgunar á alþingismönnum. og hafa á þessu þingi setið fleiri þingmenn en nokkru sinni áður, eða 49, eins og stjórnarskráin frekast leyfir. Þingið hefir að þessu sinni afgreitt mörg stórvægileg mál, og vil ég þar til nefna löggjöf viðvíkjandi skipulagi á sölu landbúnaðarafurða innanlands og um sölu sjávarafurða erlendis, sem hvorttveggja eru hin þýðingarmestu mál, er ráða þarf fram úr. Og þótt skiptar séu skoðanir um einstök málsatriði, þá geta sjálfsagt allir sameinazt um þá ósk, að þessi löggjöf, svo og önnur störf Alþingis, megi verða til gagns og nytsemdar þjóð vorri, og eins um þá ósk, að oss takist að sigrast á þeim ískyggilegu örðugleikum, sem nú ógna atvinnuvegum landsmanna. Ég óska alþingismönnum þeim, sem heima eiga utan Reykjavíkur, góðrar heimferðar og ánægjulegrar heimkomu og öllum gleðilegra jóla og farsældar á nýju ári.

Jónas Jónsson Ég vil fyrir hönd okkar, sem starfað höfum undir stjórn hæstv. forseta Sþ., tjá honum frá þingheimi þakklæti fyrir ágæta stjórn á fundum í vetur, sem borið hefir þann árangur, að þingið hefir afkastað ákaflega miklu og erfiðu starfi á stuttum tíma. Og eins og hann óskaði þeim góðrar heimferðar, sem eiga ferð fyrir höndum, eins vil ég óska honum góðs gengis, og enn á ný þakka honum fyrir góða stjórn á fundum í vetur. Stóð þá upp forsætisráðherra, Hermann Jónasson, og las upp umboð konungs sér til handa til þess að segja Alþingi slitið. Síðan mælti

forsrh. (Hermann Jónasson) Það eru nú liðin 1004 ár síðan Alþingi Íslendinga var stofnað, en þetta er 48. löggjafarþingið síðan Alþingi var endurreist. Ég leyfi mér í því umboði konungs, sem ég las upp, og í nafni hans að segja þessu Alþingi slitið. Lengi lifi ættjörðin og konungurinn. [Tók þingheimur undir með ferföldu húrrahrópi]. Var síðan af þingi gengið.

Forsrh. (Hermann Jónasson) Smábreytingar hafa verið gerðar á frv. síðan það var hér síðast. Þær eru í þá átt að rýmka ákvæðin um burtför þeirra manna úr embætti, sem náð hafa hámarksaldri, og er nú ákveðið, að þeir skuli fara 12 vikum eftir að lögin hafa verið birt í B-deild Stjtíð. Þá hefir og þótt hentugra að ákveða ekki, að embættismaður léti af starfi 1. næsta mánaðar eftir að hann nær hámarksaldri, heldur megi haga því eftir störfum hans, þannig að kennari ljúki kennslumissiri, prestur fari að vori og sýslumaður um það leyti, sem reikningsskil embættisins eru gerð. Það má telja heldur til bóta að hafa þetta í lögunum, þó að ég hinsvegar geri ráð fyrir, að framkvæmd þeirra hefði orðið á svipaðan veg.

Magnús Guðmundsson Það er ekki hægt að neita því, að breyt. þær, sem gerðar hafa verið á frv. í Nd., eru heldur til bóta, enda hefði tæpast verið hægt að framkvæma lög með því innihaldi, sem frv. hafði áður en þessar breyt. voru gerðar. Embættismenn þessir eru nú ekki reknir alveg fyrirvaralaust, en þessi breyt. fékkst ekki á frv. hér, þó að hún næði fram að ganga í Nd. Þó er eftir sá aðalgalli á frv., sem veldur því, að ég get ekki fylgt því, en það er 65 ára aldurshámarkið, sem ég tel of lágt. Það er fullkunnugt, að margir endast svo vel, að þeir eru mjög vel starfhæfir 65 ára gamlir, og ætti ekki að þurfa að fara í grafgötur um slík dæmi, þar sem kunnugt er, að meðal stórþjóðanna hafa jafnvel áttræðum mönnum verið falin hin erfiðustu störf, og má t. d. nefna, þegar Clemenceau var falið forsætisráðherrastarf í Frakklandi á stríðsárunum, og einnig má nefna Hindenburg, sem varð forseti Þýzkalands eftir að hann varð áttræður. Það er ófært að setja reglur, sem hitta þannig, að þær gera mönnum rangt til, en ekki rétt. Aldurshámarkið á að setja þannig, að það sé í samræmi við það, sem venjulegt er, en ekki miða það við undantekningarnar. Það er alls ekki venjulegt, að 65 ára maður sé orðinn svo hrumur, að hann geti ekki gegnt embætti lýtalaust. Mér finnst dálítið undarlegt, hve stjórnin leggur mikið kapp á að koma málinu fram á þessu þingi. Það virðist þó ekki mikið í hættu, þó að það biði næsta þings. Um aldurshámarkið veit ég líka, að hæstv.forsrh. hefir látið í ljós við ýmsa, að hann gæti vel sætt sig við 68 ár, svo að mér finnst það undarlegt ofurkapp, sem lagt er á að koma frv. fram á þessu þingi. En sé það nú svo, að stjórnin ætli sér að láta 65 ára menn gegna störfum sínum áfram, ef þeir eru ekki sérlega hrumir, þá gerir þetta minna. En mér finnst hart að láta 65 ára menn í fullu fjöri hverfa frá störfum. Það var tekið fram í aths. við frv. í upphafi, að það væri maklegt að láta þessa menn fá rólegt æfikvöld. En auðvitað er þetta biturt háð um þá menn, sem ekkert eiga, en eru sviptir atvinnu sinni á þeim aldri, að þeir geta tæplega horfið að nýju starfi. En aðallega set ég það út á frv., að í því er sett regla, sem ekki hefir stoð í hinu raunverulega lífi.

1) PHalld: Herra forseti! Þótt ekki sé að mínu áliti um jafndjöfullega löggjöf að ræða eins og það atriði í löggjöf vorri, að blóðpeningum hinna ógæfusömustu manna skuli hrúgað í svokallaðan menningarsjóð, og þar sé um brennivín að ræða, en hér líklega bara benzín, þá þykir mér þessi löggjöf svo óhæfileg, þar sem hún leggur ríkisstj. það vald í hendur að ákveða um hag þeirra, sem þessi viðskipti hafa nú í þjóðfélaginu, og opnar um leið möguleika til amerískra viðskipta, eins og Tammanyfélagið í New York hefir við borgina, hvort sem sá möguleiki verður notaður eða ekki, - þá segi ég nei.

Forseti (JörB): Þetta mál hefi ég hugsað mér að taka út af dagskrá.

Frsm. (Héðinn Valdimarsson) Ég vil spyrjast fyrir um það, hvort ekki sé hægt að koma málinu til 3. umr.

Forsrh. (Hermann Jónasson) Ég óska eftir, að hæstv. forseti taki málið fyrir.

Það er ekki hægt, það er búið að taka málið af dagskrá

.

Forseti (JörB): Það er að vísu svo, að búið er að taka málið af dagskrá, þar sem ég bjóst ekki við, að tími ynnist til málsins, sakir þess að margar brtt. liggja fyrir. Þótt hinsvegar sé búið að taka málið af dagskrá, tel ég, að ekki þurfi að binda sig svo einstrengingslega við þetta atriði þingskapanna, og þar eð fram hefir komið ósk um, að málið yrði tekið fyrir, get ég orðið við þeirri ósk, og tek hér með málið fyrir til 2. umr.

Þarf þá ekki að setja nýjan fund?

. Þetta er leiðrétting, eins og þegar þm. hefir kvatt sér hljóðs og fær að tala eftir að slitið er umr.

Frsm. (Héðinn Valdimarsson) Það varð ekki samkomulag um annað í n. en það, að æskilegt væri að hafa samkomudaginn ekki 15. febrúar, en nm. hafa óbundnar hendur um till. Hefi ég ekki sem frsm. meira að segja um frv., annað en það, að verði ekki í dag samþ.l. um samkomudaginn, verður hann að vera á venjulegum tíma í febrúarmánuði. Nú eru rétt möguleikar á því, að samkomulag gæti fengizt ennþá milli flokka á þingi, og vildi ég því mælast til, að menn tækju brtt. sínar aftur til 3. umr., létu frv. ganga áfram en leituðu þess milli funda, hvaða samkomulagi sé hægt að ná.

Ásgeir Ásgeirsson Ég á þrjár brtt. við þetta frv. og get gjarnan orðið við þeirri ósk, að taka þær aftur til 3. umr. En ég skal þó láta fá orð fylgja þeim. 1. brtt. er um það, að samkomudagur næsta Alþingis verði eigi síðar en 2. maí næstk. Er hún flutt af þeirri ástæðu, að ég fæ ekki séð, að nokkur möguleiki sé fyrir hæstv. stj. að hafa séð um framkvæmd ýmissa þeirra laga og ákvæða, sem afgr. eru á þessu þingi, og hafa jafnframt undirbúið ýmsa stóra lagabálka, sem sennilega koma fyrir næsta þing, á hinum stutta tíma til 15. marz. Mér virðist slíkt útilokað. Og ef þingið ætti að hefjast svo snemma, myndu ýmis merkileg mál ekki koma til þingsins kasta fyrr en 4-6 vikur eru af þingi. Sjá það allir, hvernig farið er með tíma þingsins, ef þessu fer fram. Hitt kann að vera, að maí og júní séu ekki sem heppilegastur tími mörgum þm. til brottveru. En ég er hræddur um, að það sé enginn sá tími til á næsta ári, sem fellur hæstv. stj. og þm. öllum vel í geð. Nú er þing háð í árslok, og ef taka á aftur upp þann sið að kalla það saman 15. febr., þá verður á næsta ári að finna millitíma, þannig að bilin milli þinganna jafnist eðlilega, eins og störf þeirra krefjast. Hinar till. eru kannske ekki svo áríðandi, þó að ég hafi flutt þær nú og geri ráð fyrir, að þær beri á sínum tíma einhvern árangur. Önnur er um það, að utanbæjarþingmenn fái hærra kaup en innanbæjarþingmenn. Það er óforsvaranlegt, hvað þeim er greitt lágt kaup, þar sem þeim verður veran í Rvík um þingtímann miklu dýrari en þeim, sem hér eiga heima, en verða hinsvegar að sleppa hendi af búi sínu eða öðrum atvinnurekstri á meðan. 3. till. er um það, að þinghald skuli yfirleitt ekki standa lengur en 60 daga. Ég gæti þó eins vel fylgt till.hv. 2. þm. Skagf., um að tiltaka heldur, að þm. sé greitt kaup í 70 daga, eða þá 75, ef slík till. kemur fram. Það var yfirlýst af öllum flokkum, að þeir teldu, að þingtíminn gæti stytzt um 2-4 vikur fyrir hið nýja ákvæði stjskr., að fjárlög séu rædd í sameinuðu þingi. Til þess að stuðla að því, að þessi tilgangur náist, hygg ég sé rétt að ákveða annaðhvort eins og hér er lagt til, að greiða þm. laun fyrir ákveðinn starfstíma og svo ekki meira, þó að þing starfi lengur, eða hitt, að greiða þeim ákveðið fast kaup, hvort sem þing stendur lengur eða skemur, og þá hærra til utanbæjarþingmanna. Ég skal ekki ræða þessar till. nánar að þessu sinni. En þær mega bera árangur síðar. Nú er hin mesta nauðsyn að afgreiða l. um samkomudag næsta þings. Og það er sama og að eyðileggja störf þingsins, ef það kemur saman á venjulegum tíma, að óundirbúnum flestum málum. Um það atriði ættu allir þingflokkar að geta verið sammála.

Frsm. (Héðinn Valdimarsson) Ég tek aftur til 3. umr.brtt. á þskj. 892. og skilst mér, að það muni fara sömu leið með hana og till.hv.þm. V.-Sk. Það mun verða reynt að ná samkomulagi við hv.þm. Snæf. um það sama.

Jón Pálmason Það þýðir náttúrlega ekki að ræða þetta mál mikið nú; en ég vildi rétt láta þess getið, að ég er talsvert á annari skoðun en hv.þm. V.-Ísf. um það, að bezt muni vera að hafa þing að vorinu. Þetta kemur eðlilega til af því, að hagsmunir okkar utanbæjarmanna rekast allalvarlega á þá tilhögun, raunar ekki síður en ef horfið yrði á þá braut að setja þing snemma eða seint í september, sem má heita sama og að útiloka, að þeir fáu bændur, sem sitja á þingi, geti þar mætt, nema ganga gersamlega á snið við alla sína atvinnulegu hagsmuni. Eins og komið er málum, sýnist mér réttast, að þetta frv. dagi uppi og þingið komi saman sem næst því, sem ákveðið er í stjskr., því að þótt raunar sé stuttur tími fyrir hæstv. stjórn til að undirbúa mál, þá sýnist mér það ekki myndi gera stórt til, þó að ekki yrði hrúgað inn öðrum eins ósköpum eins og á þessu þingi. Og ef það er ætlun manna að breyta þingtímanum aftur í hið gamla horf, sem ég tel hentugast, verður ekki hjá því komizt, að sú breyting komi ónotalega niður í eitt skipti. En það er ekki heldur nema um eitt skipti að ræða.

Ásgeir Ásgeirsson Það er misskilningur hjá síðasta ræðumanni, að það felist í minni till., að vortíminn og sumarið sé heppilegastur þingtími yfirleitt. Mín till. miðar einungis við þetta ár, og það vegna þess, að nú er þing í árslok, og í stað þess að heyja reglulegt þing aftur í ársbyrjun, verðum við að fara einhverja millileið á næsta ári. Þetta kann að verða einhverjum til óþæginda, en það má ekki miða við óþægindi einstakra þingmanna, heldur fyrst og fremst við það, hvenær þinghald kemur að fullu gagni. Og það verður ekki, ef þing verður látið hefjast fyrr en með maí. Það mætti hefjast síðar; en því síðar sem er, því minni möguleiki er fyrir þingi á reglulegum tíma árið eftir. Mín till. er því bundin við þetta sérstaka tilfelli á næsta ári.

Pétur Ottesen Mér hefir skilizt á hæstv. forseta, að mál þetta mundi vera úr sögunni og ekki eyðandi tíma í það, sakir hinna mjög sundurleitu skoðana manna á málinu í öllum flokkum. Fyrir liggur fjöldi till., og þar sem komið er alveg fast að þingslitum, er vitanlega tilgangslaust og ástæðulaust að taka málið fyrir. Enda vildi hæstv. forseti taka málið út af dagskrá, sem er mjög í samræmi við það, sem hann sagði mér og öðrum fyrir fundinn. Út af því, sem fram hefir komið nú, vil ég taka það fram, að þessi færsla þingtímans, eins og gert er ráð fyrir í frv., er ákaflega óþægileg fyrir bændur. Ég tala ekki um þá till., sem kom frá hv.þm. V.-Ísf., því að verði hún ofan á, er það hreint og beint sama sem að byggja bændum algerlega út úr þinginu og færa þingvaldið gersamlega í hendur kaupstaðanna. Ég veit ekki, hvort hv.þm. meinar þetta með sinni till. Ég ætla, að hann skorti heldur skilning á því, hversu ákaflegu erfið og ómöguleg bændum er brottvist frá heimilum sínum um háannatímann. Ég held, að eins og málum er komið, sé bezt að láta sitja við það, sem er, að þing komi saman á lögmæltum tíma, og sé ekki verið að grauta meir í þessu máli. Það er sýnilegt, að það fæst ekki samkomulag. Og þó að tækist með hörku að knýja málið fram á síðustu stundu, þegar ekki er tækifæri til að viðhafa neina eðlilega meðferð málsins, þá myndu úrslitin áreiðanlega verða á móti vilja mikils meiri hl. Alþingis.

Ásgeir Ásgeirsson Minn tilgangur er ekki sá, að ofsækja bændur og flæma þá úr Alþingi. Enda er það vitað, að bændur sátu á sumarþingum meðan þau voru, og rétt eins margir eins og eftir að þingtíminn fluttist á veturinn. Hitt veit ég líka, að það er bezt fyrir bændur eins og fyrir aðrar stéttir og þjóðina í heild sinni, að næsta þing geti orðið starfshæft vegna undirbúnings þingmála og frv. En að stefna þinginu saman nú eftir hálfan annan mánuð er sama og að fella niður að töluverðu leyti þinghald á næsta ári eða lengja þingtímann um helming frá því, sem þyrfti. Og ég hygg, að hvorugt af þessu gefi bezta útkomu fyrir bændastéttina.

Pétur Ottesen Í sambandi við þau ummæli hv.þm. V.-Ísf., að áður fyrr hafi verið haldin sumarþing og bændur setið þar ekki færri en nú, vil ég benda á það, að það er nú orðin ærin breyting á fyrir bændastétt þessa lands og örðugra að komast frá heimilum sínum en þá var. Og þó að hv.þm. V.-Ísf. þekki ekki vel til í sveitum landsins, þá ætti hann að geta farið nærri um þetta breytta viðhorf bænda, ef þeim er valinn sá allra óhentugasti tími til að yfirgefa heimili sín, eins og gert yrði samkv. hans till. Þá kvað hv.þm. ekki vera nægan tíma fyrir hendi til undirbúnings þingmálum. Hvar eru þá öll þessi „ráð“ og allir þessir dráttarklárar, sem hv. 2. landsk. talaði um, að hæstv. stj. beitti fyrir plóginn hjá sér? Hvar er þá allt þetta mikla afl og mannvit, sem hæstv. stj. hrúgar í kringum sig til að leysa vandamál þjóðarinnar, ef það getur ekki komið fram í undirbúningi þingmála?

Segjum tveir!

. Já, segjum tveir!

Ásgeir Ásgeirsson Ég ætla aðeins að benda hv.þm. Borgf. á það, að það er með störf í nefndum eins og þegar menn verða samferða, að fimm menn eru ekki fimm sinnum fljótari en einn maður. Fimm menn vinna ekki fimm sinnum fljótar að tekjuskattsmálum en einn maður eða heldur en stjórnin. Menn þurfa rétt sinn tíma til að koma málunum áfram, þó að fleiri séu, og kannske lengri tíma. Ég veit, að það er mannfæð í sveitunum hjá því, sem áður var. En ég hefi lagt til í minni till., að þeim, sem búa utan Rvíkur, sé goldið hærra kaup. Og ég hygg, að yfir vortímann sé kannske kostur á að fá mann fyrir allt að 16 kr. á dag. Og flestir bændur segja mér, að þessi tími sé ekki óheppilegri en október, sem kannske er allra óheppilegastur tími fyrir bændur landsins.

Pétur Ottesen Ég vil aðeins benda á, að það er skrítið við þessar nefndarskipanir, ef þær eiga nú aðeins að tefja undirbúning mála. Þó að bændur og aðrir utanbæjarþm. eigi hér að njóta einhverra sérstakra vildarkjara. eins og hv.þm. V.-Ísf. þykist hafa gert till. um, þá held ég, að ávinningurinn yrði hæpinn, miðað við þann þingtíma, sem verið hefir að undanförnu, því að eftir því ættu þessir þm. að vinna þriðjung þingtímans fyrir ekkert, og þá hækkar nú fyrst hagurinn fyrir bændurna að kaupa sér menn í sinn stað á meðan þeir eru á þingi.